Gedagte vir die dag: Is jy soos goeie wyn? | Maroela Media
Gedagte vir die dag: Is jy soos goeie wyn?
Net so min gooi 'n mens nuwe wyn in ou leersakke. Doen jy dit tog, sal die sakke skeur en die wyn uitloop. (Matteus 9:17)
In die Bybelse tyd het mense diervelle skoongemaak, dit omgedop en wynsakke daarvan gemaak. Wanneer die wynsak "gereed" was, is die druiwesap daarin gegooi en dit opgehang om die sap toe te laat om te fermenteer. Eers dan, na 'n lang ruk, nadat die wyn verouder het en sy dieper smaak ontwikkel het, is dit geniet. Dán het dit sy volle potensiaal bereik.
Soms dop ons Vader ons ook om – omdat Hy ons wil gebruik. Dan giet Hy sy Gees in ons en laat ons toe om te "fermenteer": om dieper, ryker, smaakliker … beter te word. En dan, dikwels na 'n lang tyd, kom ons agter dat ons in die proses nie net nader aan Hom gegroei het nie, maar ánders geword het. Iets in ons het gesterf en iets het begin leef. Ons harde kors het plek gemaak vir 'n sagte hart, ons ongedurigheid het verander in meer geduld en ons veroordeelde hart het geleer om mense te omarm. Om insluitend te leef.
Miskien is God ook besig om van jou 'n goeie "ou wyn" te maak: iemand wat oor tyd vir ander lekkerder smaak, wat vreugde bring en liefde gee. Liefde vanuit 'n hart wat omgedop is.